Diari Oficial de la Generalitat Valenciana


Sumari del DOGV 7703, del 22-01-2016 (2016/369)

RESOLUCIÓ de 20 de gener de 2016, del director general de Relacions amb les Corts, de la Presidència de la Generalitat, per la qual es disposa la publicació del conveni entre el Ministeri d'Economia i Competitivitat i l'Institut Valencià de Competitivitat Empresarial (IVACE) pel qual s'establix el finançament dels gastos comuns (arrendaments, subministraments i servicis) derivats de l'ocupació per l'IVACE d'espais en locals destinats a seus d'oficines econòmiques i comercials d'Espanya en l'exterior i les normes de funcionament corresponents.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7703

Data del DOGV
:   22-01-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/369


Data del document
:   20-01-2016

Organisme emissor
:   Presidència de la Generalitat

Tipus de document
:   Resolució

Descriptors 

:   * Institut Valencià de Competitivitat Empresarial

RESOLUCIÓ de 20 de gener de 2016, del director general de Relacions amb les Corts, de la Presidència de la Generalitat, per la qual es disposa la publicació del conveni entre el Ministeri d'Economia i Competitivitat i l'Institut Valencià de Competitivitat Empresarial (IVACE) pel qual s'establix el finançament dels gastos comuns (arrendaments, subministraments i servicis) derivats de l'ocupació per l'IVACE d'espais en locals destinats a seus d'oficines econòmiques i comercials d'Espanya en l'exterior i les normes de funcionament corresponents. [2016/369]  
El Ministeri d'Economia i Competitivitat i l'Institut Valencià de Competitivitat Empresarial (IVACE) han subscrit, prèvia tramitació reglamentària, el 6 de novembre de 2015, el conveni pel qual s'establix el finançament dels gastos comuns (arrendaments, subministraments i servicis) derivats de l'ocupació per l'IVACE d'espais en locals destinats a seus d'oficines econòmiques i comercials d'Espanya en l'exterior i les normes de funcionament corresponents.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 14/2016 i que figura com a annex d'esta resolució.  
  
València, 20 de gener de 2016.El director general de Relacions amb les Corts: Antonio Torres Salvador.  
  
  
Conveni de col·laboració entre la Secretaria d'Estat de Comerç i l'Institut Valencià de Competitivitat Empresarial (IVACE), pel qual s'establix el finançament dels gastos comuns (arrendaments, subministraments i servicis) derivats de l'ocupació per l'Institut Valencià de Competitivitat Empresarial d'espais en locals destinats a seus d'oficines econòmiques i comercials d'Espanya en l'exterior i les normes de funcionament corresponents.  
  
Madrid, 6 de novembre de 2015  
  
Reunits  
D'una part, Jaime García-Legaz Ponce, en l'exercici de les seues funcions de secretari d'estat de Comerç, de conformitat amb allò que disposa l'article 7 de la Llei 50/1997, de 27 de novembre, del Govern, i en la seua condició de president de l'entitat pública empresarial ICEX España Exportación e Inversiones (ICEX), de conformitat amb allò que disposa l'article 6 del seu estatut, aprovat pel Reial Decret 1636/2011, de 14 de novembre.  
I d'una altra part, Rafael Climent González, President de l'Institut Valencià de Competitivitat Empresarial (d'ara en avant, IVACE) i conseller d'Economia Sostenible, Sectors Productius, Comerç i Treball nomenat pel Decret 8/2015, de 29 de juny, del president de la Generalitat, pel qual cessen i es nomenen consellers, secretari i portaveu del Consell, i en virtut de les competències establides en l'article 4.2.a del Decret 4/2013, de 4 de gener del Consell, pel qual s'aprova el Reglament de l'IVACE, i d'acord amb l'autorització del Consell de data 16 d'octubre de 2015.  
Compareixen en nom i representació dels organismes esmentats i es reconeixen competència per a formalitzar este conveni que s'aprova com a complement del protocol general de col·laboració firmat entre el ministre d'Economia i Competitivitat i el president de la Comunitat Valenciana el 10 d'abril de 2012 i en substitució del conveni de col·laboració firmat el 6 de juny de 2012.  
  
  
Exposen  
I. Que davant de les necessitats de racionalitzar, en la mesura que siga possible, el gasto de la presència en l'exterior d'institucions estatals i autonòmiques, el Ministeri d'Economia i Competitivitat ha oferit la possibilitat que a les oficines econòmiques i comercials d'Espanya en l'exterior s'habiliten espais als edificis destinats a seus per a acollir les delegacions de les comunitats autònomes que així ho desitgen per al desenrotllament de la seua activitat.  
II. Que el 6 de juny de 2012 es va firmar el conveni de col·laboració entre la Secretaria d'Estat de Comerç i l'Institut Valencià de l'Exportació, SA (IVEX), la vigència del qual es considera finalitzada amb la firma d'este conveni.  
III. Que amb data 5 de desembre de 2013, per mitjà de la inscripció registral de l'escriptura autoritzada davant del notari de València, Alfonso Maldonado Rubio, es va formalitzar la cessió global d'actius i passius de l'Institut Valencià d'Exportació (IVEX), SAU, com a societat cedent a favor del seu soci únic, IVACE, com a entitat cessionària, en compliment i de conformitat amb el que es preveu en el Decret Llei 7/2012, de 19 d'octubre, del Consell, de mesures de reestructuració i racionalització del Sector Públic Empresarial i Fundacional de la Generalitat, així com en la Llei 1/2013, de 21 de maig, de la Generalitat, de mesures de reestructuració i racionalització del sector públic empresarial i fundacional de la Generalitat.  
IV. Que per part de la Generalitat Valenciana continua havent-hi interés a acceptar este oferiment per a traslladar les seus de les seues delegacions en l'exterior gestionades a través de l'IVACE, i per a facilitar la instal·lació dels seus agents, contractats a este efecte, a les ciutats que es detallen en l'annex l.  
V. Que continua sent necessari establir un marc d'actuació en què queden perfectament delimitades les obligacions i els compromisos de cada una de les parts tant en els aspectes funcionals com en el finançament dels gastos de les oficines econòmiques i comercials involucrades.  
  
VI. Que l'aplicació de l'anterior conveni ha sigut satisfactòria per a les dos parts, i l'experiència en el seu desenrotllament ha aconsellat incloure determinades precisions en este nou conveni.  
Tenint en compte tot el que s'ha exposat anteriorment, les parts firmants,  
  
Acorden  
  
Primer  
Des de la firma d'este conveni es podrà iniciar la instal·lació dels delegats i agents de l'IVACE a les ciutats assenyalades en l'annex I a les respectives oficines econòmiques i comercials detallades i no previstes anteriorment; així mateix podran romandre en les que ja estiguen instal·lats, i s'establirà en cada una de les oficines un calendari d'actuació en virtut dels compromisos contractuals de cada una de les parts i de les necessitats d'adaptació dels locals de les oficines a la nova situació.  
  
  
Segon  
Les oficines econòmiques i comercials facilitaran la instal·lació dels delegats i agents de l'IVACE i alliberaran l'espai que se'ls hi ha assignat per a la ubicació del seu mobiliari i els equips d'oficina i informàtica.  
  
La instal·lació dels delegats i agents de l'IVACE a les seus de les oficines econòmiques i comercials d'Espanya a les ciutats a què es referix este conveni o qualsevol altre que puga fer-se en el futur, no suposarà de cap manera que els delegats i agents de l'IVACE, així com els seus béns o drets, estiguen protegits per les disposicions contingudes en el Conveni de Viena sobre relacions diplomàtiques.  
  
  
Tercer  
Els gastos nets derivats de l'aplicació d'este conveni no seran mai, per a cap de les dos parts, superiors als actualment suportats per cada una pels mateixos conceptes.  
  
Quart  
L'IVACE es compromet a assumir els gastos derivats dels servicis i subministraments i el cost de l'arrendament, si és el cas, necessaris per al funcionament ordinari dels edificis destinats a oficina econòmica i comercial (OFECOME) d'Espanya en l'exterior, atenent el percentatge d'ocupació d'espais que es fa constar en l'annex I d'este conveni com a criteri de repartiment proporcional dels gastos produïts, que seran actualitzats anualment d'acord amb l'evolució dels gastos de les oficines econòmiques i comercials en les quals s'integren les delegacions de l'IVACE. Les variacions en l'import dels gastos a satisfer que es deriven de la seua actualització anual es reflectiran en l'annex I per mitjà d'addenda, que formarà part d'este conveni.  
  
Per a l'assignació de la superfície de l'edifici, es consideraran tant els espais directament ocupats pels delegats i agents de l'IVACE com la distribució proporcional de les zones d'ús comú de l'edifici.  
  
D'acord amb l'article 15 de l'Estatut de l'ICEX, aprovat pel Reial Decret 1636/2011, de 14 de novembre, en els dos primers mesos de cada any, ICEX España Exportación e Inversiones (d'ara en avant ICEX) facturarà a l'IVACE l'import de les quantitats corresponents a l'any actual; i hi-detallarà clarament les partides que corresponen a cada seu, l'import que haurà de ser atés per l'IVACE, almenys trimestralment, dins de l'exercici pressupostari corresponent.  
Si es produïra un canvi consensuat en la distribució d'espais a l'edifici destinat a oficina econòmica i comercial que motivara un nou percentatge d'ocupació, incloent-hi l'assignació de zones comunes, diferent del previst en l'annex I, cada una de les parts ho comunicarà als seus respectius servicis centrals perquè es prevegen les actuacions oportunes, entre estes, el corresponent reflex en l'annex I d'este conveni.  
  
  
Quint  
Els servicis i subministraments i el cost de l'arrendament, si és el cas, afectats a este conveni seran els que actualment es compartixen, d'acord amb els contractes vigents i estaran referits a la totalitat del local, i l'IVACE assumirà el cost dels espais ocupats pels seus delegats i agents, d'acord amb la distribució assenyalada en l'annex I d'este conveni. L'IVACE no tindrà drets sobre l'espai ocupat en el cas en què l'oficina econòmica i comercial haguera d'abandonar el local on tenen la seua seu actualment.  
Si sorgiren necessitats no previstes o de nous subministraments o servicis precisos per al funcionament correcte del local, l'oficina afectada ho comunicarà a l'IVACE perquè este puga preveure-ho pressupostàriament i realitzar les actuacions que es consideren necessàries, així com a la Direcció General de Comerç Internacional i Inversions i a l'ICEX perquè en prenguen coneixement i tinga els efectes oportuns.  
  
Sext  
Amb caràcter general, de conformitat amb el que preveu el Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, els nous contractes que hagen de subscriure's per a la prestació dels distints subministraments, servicis i arrendaments que sorgisquen, una vegada haja entrat en vigor este conveni, els tramitarà i adjudicarà el Ministeri d'Economia i Competitivitat com a òrgan de contractació, si bé el gasto derivat d'estos es cofinançarà a càrrec del pressupost de l'IVACE proporcionalment a l'espai utilitzat i l'assignació de zones comunes que es deriven de l'ocupació dins de l'edifici destinat a oficina.  
  
  
Sèptim  
L'equipament dels locals ocupats pels delegats i agents de l'IVACE quant a mobiliari, equips d'oficina i equips informàtics i de comunicacions anirà a càrrec de l'IVACE, així com el manteniment i l'actualització que, si és el cas, inclourà també les assegurances que l'IVACE decidisca per al mobiliari, els equips i les instal·lacions.  
  
Així mateix, aniran a càrrec de l'IVACE la contractació de les línies telefòniques i de comunicacions necessàries per a l'exercici de l'activitat dels seus delegats i agents, així com els costos derivats de la seua instal·lació i els consums que del seu ús es generen.  
L'oficina econòmica i comercial i el seu personal facilitaran la instal·lació dels equips i les línies de comunicació i vetlaran sempre perquè no entorpisca de manera substancial el desenrotllament de la seua activitat.  
  
Octau  
A fi d'aconseguir una major coordinació de funcions dins del marc de la mútua lleialtat institucional, els delegats o agents de l'IVACE es coordinaran i mantindran informat el conseller econòmic i comercial o el membre de l'oficina que este designe sobre els seus plans d'actuació i les seues relacions amb les institucions i els òrgans de cada país.  
  
  
Nové  
Cada part d'este conveni mantindrà de manera independent amb el seu respectiu personal, la relació jurídica, estatutària o laboral corresponent i assumirà de manera també independent les obligacions que se'n deriven.  
El cap de l'oficina econòmica i comercial té atribuïdes les facultats d'organització externa i de manteniment de l'orde públic, però la situació jurídica en si de l'entitat i del seu personal és un àmbit estrictament alié al propi de la relació administrativa que correspon a l'Estat.  
  
Respectant el criteri d'autonomia funcional, els delegats i agents de l'IVACE mantindran absoluta independència jeràrquica i funcional del personal de l'oficina econòmica i comercial, excepte en els aspectes que corresponen al cap de l'oficina com a director i màxim responsable i que en cap cas afectarà la relació mercantil, o si és el cas, laboral, existent entre l'IVACE i els delegats i agents en l'exterior.  
  
Els delegats i agents de l'IVACE queden subjectes a les normes existents de funcionament del local de l'oficina quant a horaris, festivitats, etc., així com a les que es referixen a l'ús de les zones comunes de l'oficina (biblioteca, sales de reunions, saló d'actes, si n'hi haguera, etc.).  
Els delegats i agents de l'IVACE, ja siguen persones físiques o formen part d'una persona jurídica, hauran de facilitar al cap de l'oficina econòmica i comercial les dades relatives a les persones que componen la delegació (DNI/passaport, per a particulars i, a més, per a les persones jurídiques, NIF/núm. d'inscripció en registre mercantil o equivalent). Estes dades s'actualitzaran sempre que es produïsquen incidències.  
  
Deu  
En les delegacions de l'IVACE instal·lades en les oficines econòmiques i comercials, els delegats i agents, durant el temps que estiguen adscrits a les dites delegacions, prestaran de forma exclusiva els seus servicis a l'IVACE en les condicions que ambdós parts hagen acordat per escrit, i disposaran de les assegurances necessàries, i l'oficina econòmica i comercial quedarà eximida de qualsevol responsabilitat per accidents que pogueren patir els delegats i agents de l'IVACE dins de l'oficina.  
No es consideraran els becaris com a delegats o agents de l'IVACE i, per tant, queden fora d'este conveni.  
  
Onze  
Els mitjans materials, els sistemes d'informació o les bases de dades corresponents a cada part seran d'ús propi i autònom per a cada una.  
  
Respecte d'això, la firma d'este conveni tindrà el valor d'acord de confidencialitat, als efectes de l'ús o la divulgació de la informació obtinguda en virtut de la seua aplicació, i serà responsabilitat de l'IVACE el compliment per part dels seus delegats i agents incorporats a les oficines econòmiques i comercials.  
  
Dotze  
En l'entrada al local de l'oficina econòmica i comercial podrà col·locar-se una placa identificativa de l'oficina de l'IVACE, que haurà de mantindre, en la mesura que siga possible, l'homogeneïtat amb les que tinga la mateixa oficina econòmica i comercial.  
  
Tretze  
Per al seguiment d'este conveni les parts acorden establir una comissió de coordinació i informació composta per tres membres designats per cada part, que es reunirà almenys una vegada a l'any per a assegurar la col·laboració i la coordinació per a l'èxit dels objectius d'este conveni; així com proposar, programar, orientar i coordinar aquells aspectes que convinga anar adequant de comú acord i avaluar els resultats de la col·laboració entre les parts, que es reunirà amb caràcter anual i la secretaria de les quals serà desentelada pel Ministeri d'Economia i Competitivitat. La secretaria d'esta comissió serà exercida pel Ministeri d'Economia i Competitivitat, qui haurà de remetre a l'IVACE una còpia de les actes, dels acords o dels informes que, si és el cas, emeta la comissió.  
  
Catorze  
Este conveni se subscriu per un període d'un any, que podrà ser prorrogat de manera expressa abans de la finalització per acord de les parts, i la suma de les pròrrogues no podrà superar el període inicialment pactat.  
Qualsevol de les parts podrà proposar la modificació d'este conveni. Després del seu estudi, la proposta serà elevada, per a l'aprovació, als respectius òrgans competents de cada institució. A este efecte, ambdós parts subscriuran, si és el cas, el document en què es plasme eixa modificació, realitzada de comú acord, i s'incorporarà eixe document com a annex a este conveni.  
Este conveni podrà ser resolt per acord de les parts de manera expressa, amb un preavís de la part que inste la resolució anticipada de, com a mínim, tres mesos. Així mateix serà causa de resolució la impossibilitat acreditada o sobrevinguda de compliment dels compromisos adquirits per motius aliens a la voluntat de les parts. Per la comissió de coordinació i informació regulada en este conveni, s'adoptaran les mesures oportunes perquè, en cas de resolució del conveni per causes diferents de la finalització de la seua vigència, es determine la forma de finalitzar les actuacions en curs d'execució.  
  
Quinze  
Este conveni, que és de naturalesa administrativa, queda fora de l'àmbit d'aplicació del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, i es regirà en la seua interpretació i desenrotllament pel contingut de les seues estipulacions i, si és el cas, queda sotmés a la jurisdicció contenciosa administrativa, de conformitat amb l'article 8.3 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Les parts es comprometen a resoldre amistosament qualsevol conflicte que poguera sorgir en la interpretació i l'execució d'este conveni.  
  
Setze  
Les parts es comprometen a fer totes les actuacions que siguen necessàries per a l'execució del que s'acorda.  
  
Dèsset  
Este conveni entrarà en vigor una vegada firmat per les parts i després del compliment previ dels tràmits corresponents segons la normativa d'aplicació.  
De conformitat amb tot el que s'ha exposat i convingut, en l'exercici de les atribucions de què són titulars els firmants, subscriuen este conveni de col·laboració en el lloc i la data abans indicats.  
  
Pel Ministeri d'Economia i Competitivitat, el secretari d'estat de Comerç i president d'ICEX España Exportación e Inversiones: Jaime García-Legaz Ponce.  
Per la Comunitat Valenciana, el president de l'Institut Valencià de Competitivitat Empresarial IVACE: Rafael Climent González.  
  
  
  
ANNEX I  
Resum de costos IVACE 2015  
  
OFECOME Cost ?/anual Conceptes inclosos:  
espai per a una persona Data  
integració  
Alger 6.891,00 Despatx al centre de negocis 9,84 m².   
Bogotà 1.500,00 Una taula en un despatx d'aproximadament 21 m², a compartir amb altres dues comunitats autònomes  
Utilització d'una xicoteta sala de juntes, d'acord amb la disponibilitat que hi haja.  
   
Casablanca - Despatx en la cambra   
de comerç   
Düsseldorf 7.200,00 Una taula en un despatx, a compartir amb una altra comunitat autònoma   
Londres 3.870,00 Lloc de treball per a una   
persona en una bancada, en àrea oberta Ja incorporats  
Mèxic DF 4.800,00 Despatx d'aproximadament 11 m²   
Miami 5.500,00 Despatx d'uns 10 m²   
Moscou 19.047,24 Despatx en el centre de negocis. Ja incorporats  
Mumbai 6.000,00 Despatx en el centre de negocis (aprox. 8 m²)   
Nova York 23.940,00 Espai de 14 m²   
(inclou mobiliari)   
Sao Paulo 3.600,00 Espai (aprox. 6m²) en sala a compartir   
Varsòvia 8.020,00 Despatx en centre de negocis de 14,5 m²   
  
  
  
\*IVACE desistix del trasllat a les oficines econòmiques i comercials de Dubai i Xangai. Es clausuren les delegacions a Hong Kong i Nova Delhi amb data 31 d'agost de 2013 i 7 d'octubre de 2014, respectivament.  
\*No s'inclouen els costos d'adaptació dels locals que pogueren ser necessaris, que anirien a càrrec de l'IVACE.  
\*Com a conseqüència de la instal·lació (07.07.2014) de l'Oficina Econòmica i Comercial a Londres en una nova seu, el cost d'ocupació d'espai va passar a ser de 3.880 ?/any. Des del 1 de gener de 2015, el cost és de 3.870 ?/any, després del pagament en 2014 de la instal·lació d'una línia telefònica.  
\*El cost d'ocupació d'espai en l'Oficina Econòmica i Comercial en Sao Paulo des del 1 de gener de 2014 puja a 3.600 ?/any, ja que va ser recalculat després de la reordenació de l'OFECOME i la desaparició del centre de negocis.  
\*Des de l'1 de gener de 2014, l- IVACE va acceptar disminuir el seu espai en l'oficina econòmica i comercial de Düsseldorf, de manera que el cost des d'eixa data és de 7.200 ?/any.  
\*Estes quantitats estan referides a 2015 i s'aplicaran en la part proporcional del temps ocupat en cada oficina. S'actualitzaran anualment a partir de l'1 de gener de 2016 d'acord amb l'evolució dels costos i de l'espai realment ocupat. En el cas d'ocupar-se totes les oficines relaciones en l'annex durant tot un any el cost total pujaria a 90.368  euros.  
  
\*Es referixen exclusivament als capítols de gasto que s'arrepleguen en l'apartat 4 d'este conveni de col·laboració, i queden, per tant, sense incloure els arreplegats en l'apartat 7.  
\*Les oficines econòmiques i comercials facilitaran la incorporació en les destinacions que s'inclouen en l'annex I, però tenint en compte les dimensions limitades de les dites oficines, en el cas que les delegacions de l'IVACE no s'haja traslladat un mes més tard de les dates previstes, no podrà garantir-se la disponibilitat d'espai en estes.